El Col•lectiu alCubo inaugura la seua exposició “Encorsetadxs” a l'Eliana
02 de març de 2016 19:30

El dimecres 2 de març a les 19,30 s'inaugura en la sala polivalent del Centre de Formació de Persones Adultes de l'Eliana una exposició del col·lectiu alCubo, un grup de sis escultors i escultores del municipi que es van unir per a, des de fa uns anys, posar en comú l'art escultòric i portar-lo fins a la ciutadania. El col·lectiu el formen Pepe del Campo, Nora Pastor, Lorna Benavides, Carmen Cebrián, Vicente Gascón i Pepa A. Arróniz.

La mostra, que porta per títol “Encorsetadxs”, forma part dels actes de commemoració del Dia de la Dona a l'Eliana i romandrà a la vista del públic al llarg de tot el mes de març. Es tracta d'una instal·lació composta per sis maniquís de figures masculines i femenines que han sigut transformats de forma totalment lliure i independent per cada artista per a expressar el rebuig del col·lectiu cap als rols i prejudicis que la societat imposa pel que fa a la igualtat entre sexes.

Així ho ha declarat Lorna Benavides en nom del grup: “Homes i dones ens veiem atrapats i encotillats a causa d'una educació que situa a l'home en superioritat a la dona. El nostre col·lectiu es mostra totalment en contra del masclisme i partidari de l'alliberament dels rols imposats”.

L'exposició estarà muntada en les vidrieres de la sala polivalent del Centre de Formació de Persones Adultes, de manera que podrà ser contemplada des de l'interior o des de l'exterior. Per a açò, s'ha dotat a l'espai de la il·luminació pertinent de manera que puga ser visitada fins i tot de nit quan l'edifici romanga tancat.